Publication: Magyar Közlöny
Issue: MK-2009-170 (Year: 2009, Number: 170)
Era: 2004-2010
Section: 2. számú melléklet a 66/2009. (XI. 27.) KHEM rendelethez
Paragraph Index: 881

2. A forgalomba helyezés előtti és az időszakos vizsgálat ügyrendje 2.1. A forgalomba helyezés előtti és az időszakos vizsgálatra jelentkezés 2.1.1. A közlekedési hatóság a jármű tulajdonosának (üzemben tartójának vagy képviselőjének) a kérelmére folytatja le a forgalomba helyezés előtti, valamint az időszakos vizsgálatot. 2.1.2. A közlekedési hatóság, illetőleg a tanúsító vizsgáló állomás köteles – a körülmények által indokolt mértékben és módon – vizsgálni és dokumentálni a képviselő képviseleti jogosultságát. 2.1.3. A képviseleti jogosultságot igazoló iratot vagy másolatát, illetőleg a képviselő azonosítását lehetővé tevő adatokat (név, személyi igazolvány száma) a jármű vizsgálatához kapcsolódóan – a közlekedési hatóságnál vagy a tanúsító vizsgáló állomáson – az informatikai rendszeren rögzíteni kell. 2.1.4. A forgalomba helyezés előtti, illetőleg az időszakos vizsgálat a jármű tulajdonosára egyébként irányadó általános illetékességi szabálytól függetlenül, a jármű kategóriája, illetőleg gyártmánya tekin- tetében feljogosított vizsgáló állomáson, illetőleg a közlekedési hatóság által üzemeltetett vizsgáló állomáson lefolytatható. 2.2. A forgalomba helyezés előtti és időszakos vizsgálat ügymenete és a bizonylatok kezelése 2.2.1. A forgalomba helyezés előtti és időszakos vizsgálat az ügyfél, vagy képviselője tájékoztatását követően benyújtott kérelemre indul. 2.2.2. A kérelem adattartalmát az informatikai rendszeren rögzíteni kell, majd a kérelmet a kinyomtatása után az ügyféllel, illetve képviselőjével aláíratni. 2.2.3. Az aláírt kérelmet az informatikai rendszeren digitális formában kell tárolni. 2.2.4. A tanúsító vizsgálóállomás felelős az általa az informatikai rendszerben rögzített adatok adattartalmáért. 2.3. A forgalomba helyezés előtti és időszakos vizsgálatot követő ügyintézés, irattározás rendje 2.3.1. A jármű adatairól hatósági bizonyítványt (Műszaki adatlapot) kell kiadni. A Műszaki adatlapnak az ügyfél, vagy az ügyfél képviselője részére történő kiadását a vizsgálóállomás végzi. 2.3.2. A forgalomba helyezés előtti vizsgálat alapján kiadott Műszaki adatlapon a vizsgálóállomás ügyintézője rögzíti a kiadásra kerülő forgalmi engedély időbeli hatályát. A forgalmi engedély időbeli hatályának megállapítása a következő időszakos vizsgálat határidejének bejegyzésével és a sorszámcsík beragasztásával történik. 2.3.3. Az irattározás ideje veszélyes anyagot szállító járművek esetén 10 év, egyéb járművek esetén az adott jármű- és vizsgafajta alapján az időszakos vizsgálat határidejeként megállapítható leghosszabb időnél egy évvel több. A digitálisan tárolt dokumentumokról papír alapú másolatot megőrizni nem kell.

Source: https://magyarkozlony.hu/hivatalos-lapok/2f2521056ef0b505db6efd61ac5271006b462486/dokumentumok/a43db893b1a9cd5729bdb9d0a49ca5f5c90f3e66/letoltes